SK Úradný vestník Európskej únie C 338/18

OZNÁMENIE KOMISIE

Aktualizácia údajov používaných pri výpočte paušálnych pokút a penále, ktoré Komisia bude navrhovať Súdnemu dvoru v konaniach o neplnení povinnosti

2014/C 338/02

I. ÚVOD

V oznámení Komisie o uplatňovaní článku 228 Zmluvy o ES (1) (teraz článok 260 ods. 1 a 2 ZFEÚ) z roku 2005 boli stanovené zásady, na základe ktorých Komisia počíta výšku finančných sankcií (buď paušálnych pokút alebo penále), ktorých uplatnenie žiada od Súdneho dvora, keď Komisia Súdnemu dvoru predkladá vec v zmysle článku 260 ZFEÚ v kontexte konaní vo veci neplnenia povinnosti vedených voči členskému štátu.

V ďalšom oznámení z roku 2010 (2) o aktualizácii údajov používaných pri tomto výpočte Komisia zaviedla každoročnú úpravu týchto makroekonomických údajov v záujme zohľadnenia inflácie a zmien HDP.

Ročná aktualizácia uvedená v tomto oznámení vychádza z vývoja inflácie a HDP každého členského štátu (3) .Príslušné štatistické údaje o miere inflácie a HDP, ktoré sa majú použiť, sú stanovené dva roky pred aktualizáciou („pravidlo n-2“), keďže dva roky je minimálny čas potrebný na zhromaždenie relatívne stabilných makroekonomických údajov. Toto oznámenie teda vychádza z ekonomických údajov o nominálnom HDP a deflátore HDP za rok 2012 (4) a z aktuálnej váhy hlasovacích práv členských štátov v Rade.

Komisia po dohode s členom zodpovedným za hospodárske a menové záležitosti splnomocnila svojho predsedu na prijímanie uvedených opatrení (5).

II. KOMPONENTY AKTUALIZÁCIE

Revidovať sa majú tieto ekonomické kritériá:

— jednotný základný paušál pre penále (6), ktorý je momentálne 650 EUR na deň, sa má revidovať vzhľadom na infláciu,

— jednotný základný paušál pre paušálnu pokutu (7), ktorý je momentálne 220 EUR na deň, sa má revidovať vzhľadom na infláciu,

— osobitný faktor „n“ (8), ktorý sa má revidovať vzhľadom na HDP príslušného členského štátu, pričom sa zohľadní počet jeho hlasovacích práv v Rade. Faktor „n“ je rovnaký pre výpočet paušálnej pokuty i denného penále,

— minimálne paušálne pokuty (9), ktoré sa majú revidovať vzhľadom na infláciu.

III. AKTUALIZÁCIE

Komisia uplatní tieto aktualizované údaje na výpočet výšky finančných sankcií (paušálnej pokuty alebo penále), ak predkladá vec Súdnemu dvoru podľa článku 260 ods. 2 a ods. 3 ZFEÚ:

1. jednotný základný paušál na výpočet penále sa stanovuje vo výške 660 EUR na deň;

2. jednotný základný paušál pre paušálnu pokutu sa stanovuje vo výške 220 EUR na deň;

3. osobitný „n“ faktor a minimálna paušálna pokuta (v EUR) pre 28 členských štátov EÚ sú stanovené takto: Osobitný faktor „n“ Minimálna paušálna pokuta (1 000 EUR) Belgicko 5,13 2 829 Bulharsko 1,53 844 Česká republika 3,27 1 803 Dánsko 3,16 1 743 Nemecko 21,22 11 703 Estónsko 0,64 353 Írsko 2,59 1 428 Grécko 3,68 2 030 Španielsko 12,72 7 015 Francúzsko 18,53 10 219 Chorvátsko 1,33 733 Taliansko 16,27 8 973 Cyprus 0,64 353 Lotyšsko 0,72 397 Litva 1,16 640 Luxembursko 1,00 552 Maďarsko 2,60 1 434 Malta 0,35 193 Holandsko 6,74 3 717 Rakúsko 4,23 2 333 Poľsko 7,75 4 274 Portugalsko 3,40 1 875 Rumunsko 3,28 1 809 Slovinsko 0,91 502 Slovensko 1,70 938 Fínsko 2,80 1 544 Švédsko 4,87 2 686 Spojené kráľovstvo 18,02 9 938

4. Komisia začne uplatňovať aktualizované hodnoty pri svojich rozhodnutiach o predložení veci Súdnemu dvoru v zmysle článku 260 ZFEÚ od prijatia tohto oznámenia.

(1) SEK(2005) 1658, Ú. v. EÚ C 126, 7.6.2007, s. 15.

(2) SEK(2010) 923, s. 3. Toto oznámenie bolo aktualizované v roku 2011 [SEK(2011) 1024 v konečnom znení], v roku 2012 [C(2012) 6106 final] a v roku 2013 [C(2013) 8101 final] vzhľadom na každoročnú úpravu hospodárskych údajov.

(3) V súlade so všeobecnými pravidlami stanovenými v oznámeniach z roku 2005 a 2010.

(4) Cenový deflátor HDP sa používa ako miera na vyjadrenie inflácie. Jednotné sumy pre paušálne pokuty a penále sa zaokrúhľujú na najbližší násobok desiatich. Minimálne paušálne pokuty sa zaokrúhľujú na najbližší celý tisíc. Faktor „n“ sa zaokrúhľuje na dve desatinné miesta.

(5) Splnomocnenie z 13. decembra 2005 na prijímanie rozhodnutí o aktualizácii určitých údajov na výpočet paušálnych pokút a penále v zmysle politiky Komisie o uplatňovaní článku 228 Zmluvy o ES, SEK(2005) 1616.

(6) Jednotný základný paušál na určenie denných penále je definovaný ako fixná základná suma, na ktorú sa aplikuje multiplikačné váženie. Pri výpočte denných penále sa uplatňuje váženie koeficientom závažnosti a trvania neplnenia povinnosti, ako aj osobitným faktorom „n“ pre príslušný členský štát.

(7) Paušálna sadzba sa uplatňuje pri výpočte paušálnej pokuty. Pokiaľ ide o článok 260 ods. 2 ZFEÚ, paušálna pokuta sa vypočíta vynásobením dennej (paušálnej) sumy pokuty (ktorá vznikne vynásobením paušálnej sadzby pre paušálne pokuty koeficientom závažnosti a výsledok tohto výpočtu sa vynásobí osobitným faktorom „n“) počtom dní trvania neplnenia povinnosti, teda odo dňa prvého rozsudku do dňa skončenia neplnenia povinnosti alebo do dňa vynesenia rozsudku na základe článku 260 ods. 2 ZFEÚ. Pokiaľ ide o článok 260 ods. 3 ZFEÚ, na základe bodu 28 oznámenia Komisie „Vykonávanie článku 260 ods. 3 Zmluvy o fungovaní EÚ“ [SEK(2010) 1371 v konečnom znení; Ú. v. EÚ C 12, 15.1.2011, s. 1] sa paušálna pokuta vypočíta tak, že sa vynásobí denná (paušálna) suma pokuty (ktorá vznikne vynásobením paušálnej sadzby pre paušálne pokuty koeficientom závažnosti a výsledok tohto výpočtu sa vynásobí osobitným faktorom „n“) počtom dní, ktoré uplynú odo dňa nasledujúceho po skončení lehoty na transpozíciu stanovenej v smernici do vydania prvého rozsudku podľa článku 258 a článku 260 ods. 3 ZFEÚ. Paušálnu (dennú) pokutu navrhne Komisia, ak výsledok uvedeného výpočtu presiahne minimálnu fixnú paušálnu pokutu.

(8) Osobitný faktor „n“ zohľadňuje platobnú schopnosť daného členského štátu [hrubý domáci produkt (HDP)] a počet jeho hlasov v Rade.

(9) Minimálna fixná paušálna pokuta sa určí pre každý členský štát na základe osobitného faktora „n“. Minimálna fixná paušálna pokuta sa Súdnemu dvoru navrhne v prípade, ak súčet denných paušálnych pokút neprekročí minimálnu fixnú paušálnu pokutu.